b'\n_START_ARTICLE_\nAkvakultur\n_START_PARAGRAPH_\nAkvakultur eller havbruk er kultivering av organismer i vann, og omfatter dyrking av planter, alger og skjell og oppdrett av fisk. De tidligste eksempelene p\xc3\xa5 akvakultur var oppdrett av karper i Kina, som man kjenner til har foreg\xc3\xa5tt fra ca. \xc3\xa5r 2500 f. kr. Akvakultur har hatt en stor vekst i moderne tid og st\xc3\xa5r i dag for rundt en tredjedel av verdens uttak av sj\xc3\xb8mat. Kina er fremdeles verdens st\xc3\xb8rste oppdretter, med rundt 70\xc2\xa0% av verdensproduksjonen.\n_START_SECTION_\nAkvakultur i Norge\n_START_PARAGRAPH_\nNorge er en liten oppdrettsnasjon i et global perspektiv, men oppdrett av fisk er en av v\xc3\xa5re st\xc3\xb8rste eksportn\xc3\xa6ringer. I 2009 utgjorde oppdrett av fisk og skalldyr omtrent 950 000 tonn rund fisk. Til sammenligning ble det fisket 2 537 134 tonn vill fisk av norske fart\xc3\xb8y i 2009. Oppdrett av laksefisker er den dominerende form for akvakultur i Norge, og landet er verdens st\xc3\xb8rste produsent av atlantisk laks. Oppdrett av torsk og bl\xc3\xa5skjell er ogs\xc3\xa5 etablerte n\xc3\xa6ringer, men skjer ikke i s\xc3\xa5 stor skala. Det er gjort fors\xc3\xb8k med oppdrett av steinbit, kveite, berggylt og kr\xc3\xa5keboller, men slik produksjon er enda p\xc3\xa5 fors\xc3\xb8ksstadiet.'